Jan Sonnesen er skadedyrsbekæmper i Brønderslev Kommune, og han har travlt i disse tider. - Lige for tiden er man jo i gang med at høste, og det betyder, at rotterne søger ind mod husene, fortæller Jan Sonnesen. I Brønderslev Kommune er antallet af rotteanmeldelser steget med 20 procent fra 2014 til 2015. Derfor har kommunen i år ansat endnu en skadedyrsbekæmper. - Det er ganske enkelt nødvendigt, hvis vi skal kunne følge med, siger Jan Sonnesen. Brønderslev er ikke ene om rottebyrden. I otte ud af 11 kommuner stiger antallet af anmeldelser markant. Én af årsagerne er, at borgerne nu kan anmelde digitalt – noget andet er, at vintrene de seneste år har været meget milde. - Sommeren strækker sig for eksempel i år meget længere, og det betyder, at rotterne har større mulighed for at overleve vinterperioden, lyder det fra Jan Sonnesen.

Referat:
Højsæsonen for rottebesøg står for døren. Intet tyder på, at gnaverne i højere grad bliver i kloakken. De nyeste tal viser, at de nordjyske kommuner bliver invaderet af skadedyret.